

# РЕПУБЛИКА БЪЛГАРИЯ

Заместник-министър на земеделието и храните

…………………………

……………… 20…… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО И**  **ХРАНИТЕ**  **Д-Р ГЕОРГИ ТАХОВ** | **ОДОБРИЛ,**  **МИНИСТЪР НА ЗЕМЕДЕЛИЕТО И ХРАНИТЕ:**  **Д-Р ГЕОРГИ ТАХОВ** |
|  |  |

**ДОКЛАД**

от Янислав Янчев – заместник-министър на земеделието и храните

**Относно:** Проект на Наредба за изменение и допълнение на Наредба № 19 от 2004 г. за производство и търговия на посадъчен материал от зеленчукови култури

**УВАЖАЕМИ ГОСПОДИН МИНИСТЪР,**

На основание чл. 29, ал. 6 от Закона за посевния и посадъчния материал, внасям за одобряване проект на Наредба за изменение и допълнение на Наредба № 19 от 2004 г. за производство и търговия на посадъчен материал от зеленчукови култури.

**Причини, които налагат приемането на акта**

С действащата Наредба № 19 от 2004 г. за производство и търговия на посадъчен материал от зеленчукови култури (обн., ДВ, бр. 51 от 2004 г.) се уреждат изискванията за качеството, здравното състояние, опаковането и етикетирането на зеленчуковия посадъчен материал, предлагането му на пазара, както и специфичните мерки за наблюдение и контрол на производството и търговията на зеленчуков посадъчен материал от производителите и/или търговците.

Наредбата е приета през 2004 г. и оттогава директивите на Европейския съюз (ЕС), които са транспонирани с нея, многократно са изменяни, а някои от тях вече не са в сила или са заменени от регламенти, което прави разпоредбите й трудно разбираеми и неточни. С оглед актуализирането на разпоредбите на наредбата в съответствие с правото на Европейския съюз и действащата национална нормативна уредба е необходимо да се направят някои изменения, които ще доведат до по-ясно регламентиране на производството и търговията на посадъчен материал от зеленчукови култури, което от своя страна ще улесни контролните органи и производителите и търговците на такъв материал. В тази връзка, Директива 2000/29/ЕО на Съвета от 8 май 2000 година относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността е отменена с Регламент (EС) 2016/2031 на Европейския парламент и на Съвета от 26 октомври 2016 година за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета (OB L 317, 23.11.2016 г.), което налага на систематичните места в наредбата да се направят съответните изменения. Освен това, Директива 92/33/ЕИО на Съвета от 28 април 1992 година относно търговията със зеленчуков размножителен и посадъчен материал, различен от семена е отменена с Директива 2008/72/ЕО на Съвета от 15 юли 2008 година относно търговията със зеленчуков размножителен и посадъчен материал, различен от семена (OB L 205, 01.08.2008 г.), а Директива 92/105/ЕИО на Комисията от 3 декември 1992 година относно установяване на степен на стандартизация за фитосанитарните паспорти за използване при движението на някои растения, растителни продукти или други предмети вътре в Общността и за определяне на условията и реда за издаването такива фитосанитарни паспорти, както и във връзка с условията и подробните процедури за тяхната смяна е отменена с Регламент за изпълнение (ЕС) 2020/1770 на Комисията от 26 ноември 2020 г. относно типовете и видовете растения за засаждане, които не са освободени от изискването за код за проследяване в растителния паспорт съгласно Регламент (ЕС) 2016/2031 на Европейския парламент и на Съвета, и за отмяна на Директива 92/105/ЕИО на Комисията (ОВ L 398, 27.11.2020 г.), което налага съответните изменения в текстовете на наредбата.

В заключителните разпоредби на проекта на наредба се правят изменения в Наредба № 31 от 2008 г. за сертифициране на хмел и продукти от хмел и за регистриране на договорите за доставка на хмел (обн., ДВ, бр. 82 от 2008 г.), във връзка с приетите Делегиран Регламент (ЕС) 2024/602 на Комисията от 14 декември 2023 година за допълнение на Регламент (ЕС) № 1308/2013 на Европейския парламент и на Съвета по отношение на пазарните стандарти в сектора на хмела и за отмяна на Регламент (ЕО) № 1850/2006 на Комисията (OВ L, 2024/602, 16.2.2024 г.) и Регламент за изпълнение (ЕС) 2024/601 на Комисията от 14 декември 2023 година за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на сертифицирането на хмел и продукти от хмел и съответния контрол (OВ L, 2024/601, 16.2.2024). С влизането в сила на регламентите отпадна задължението за регистрация на договорите за доставка на хмел, произведен в Съюза, което налага промените да бъдат отразени в текста на наредбата, за да се постигне съгласуваност с разпоредбите на актовете на Съюза.

Също така, с проекта на наредба се правят изменения в Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България (обн., ДВ, бр. 97 от 2013 г.), свързани с приетия Регламент за изпълнение (ЕС) 2021/384 на Комисията от 3 март 2021 година относно допустимостта на наименованията на сортовете земеделски растителни видове и зеленчукови видове и за отмяна на Регламент (ЕО) № 637/2009 (ОВ L 74, 04.03.2021).

**Цели**

Предложените промени в проекта на Наредба за изменение и допълнение на Наредба № 19 от 2004 г. за производство и търговия на посадъчен материал от зеленчукови култури имат за цел да постигнат пълно съответствие на националната нормативна уредба с правото на Европейския съюз.

С промените ще се актуализират и прецизират текстовете на наредбата, така че да отговарят на регламентите и директивите на ЕС, които действат в момента. По този начин ще се осигури по-ефективно прилагане на разпоредбите на наредбата, както от държавните органи, така и от доставчиците и потребителите на услуги.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните. Не се предвиждат допълнителни разходи и за нейните адресати.

**Очаквани резултати от прилагането на акта**

С актуализирането на текстовете на наредбата, разпоредбите й ще съответстват на правото на Европейския съюз, както и на действащата национална нормативна уредба, и ще се постигне съгласуваност с новоприетите актове на Съюза.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**уважаеми господин МИНИСТЪР,**

Във връзка с гореизложеното и на основание чл. 29, ал. 6 от Закона за посевния и посадъчния материал предлагам да издадете приложената Наредба за изменение и допълнение на Наредба № 19 от 2004 г. за производство и търговия на посадъчен материал от зеленчукови култури.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 19 от 2004 г. за производство и търговия на посадъчен материал от зеленчукови култури; 2. Справка за отразяване на постъпилите становища; 3. Справка за отразяване на постъпилите предложения от обществената консултация; 4. Постъпилите становища. |

С уважение,

**ЯНИСЛАВ ЯНЧЕВ**

*Заместник-министър на земеделието и храните*